CELEX: 62010CN0203
Language: fi
Date: 2010-04-26 00:00:00
Title: Asia C-203/10: Ennakkoratkaisupyyntö, jonka Varhoven administrativen sad (Bulgaria) on esittänyt 26.4.2010 — Direktsia ”Obzhalvane i upravlenie na izpalnenieto” — Varna v. ”Auto Nikolovi” OOD

17.7.2010   
            
            
               FI
            
            
               Euroopan unionin virallinen lehti
            
            
               C 195/5
            
         Ennakkoratkaisupyyntö, jonka Varhoven administrativen sad (Bulgaria) on esittänyt 26.4.2010 — Direktsia ”Obzhalvane i upravlenie na izpalnenieto” — Varna v. ”Auto Nikolovi” OOD
   (Asia C-203/10)
   2010/C 195/09
   Oikeudenkäyntikieli: bulgaria
   
      Ennakkoratkaisua pyytänyt tuomioistuin
   
   Varhoven administrativen sad
   
      Pääasian asianosaiset
   
   
      Valittaja: Direktsia ”Obzhalvane i upravlenie na izpalnenieto”-Varna
   
      Vastapuoli:”Auto Nikolovi” OOD
   
      Ennakkoratkaisukysymykset
   
   
               1)
            
            
               Käsittääkö yhteisestä arvonlisäverojärjestelmästä 28.11.2006 annetun neuvoston direktiivin 2006/112/EY (1) 311 artiklan 1 kohdan 1 alakohdassa säännelty käsite ”käytetyt tavarat” myös käytetyn irtaimen omaisuuden, joka ei ole sillä tavoin (merkillä, mallilla, sarjanumerolla, valmistusvuodella jne.) yksilöity, että se poikkeaisi muista saman lajin tavaroista, vaan se määritetään lajiominaisuuksien mukaan?
            
         
               2)
            
            
               Annetaanko jäsenvaltioille neuvoston direktiivin 2006/112/EY 311 artiklan 1 kohdan 1 alakohtaan sisältyvällä sanamuodolla ”jäsenvaltioiden määritelmän mukaista” mahdollisuus määritellä itse käsite ”käytetyt tavarat”, vai onko direktiivin mukainen tämän käsitteen määritelmä toistettava tarkasti kansallisessa laissa?
            
         
               3)
            
            
               Vastaako kansalliseen säännökseen otettu vaatimus, jonka mukaan käytetyt tavarat määritetään erikseen, ”käytettyjä tavaroita” koskevan yhteisön oikeuden määritelmän sisältöä ja tarkoitusta?
            
         
               4)
            
            
               Kun otetaan huomioon neuvoston direktiivin 2006/112/EY johdanto-osan 51 perustelukappaleessa mainitut tavoitteet, voidaanko olettaa, että direktiivin 2006/112/EY 314 artiklan 1 momenttiin sisältyvä sanamuoto ”kun ne on tälle yhteisössä luovuttanut” kattaa myös sellaisten käytettyjen tavaroiden maahantuonnin, joiden osalta verovelvollinen jälleenmyyjä on itse toiminut maahantuojana?
            
         
               5)
            
            
               Mikäli voittomarginaaliverotusta koskeva järjestelmä on sovellettavissa myös silloin, kun verovelvollinen jälleenmyyjä luovuttaa käytettyjä tavaroita, jotka se on itse tuonut maahan: Onko henkilön, jolta verovelvollinen jälleenmyyjä on vastaanottanut nämä tavarat, kuuluttava johonkin 314 artiklan a–d alakohdassa mainituista henkilöryhmistä?
            
         
               6)
            
            
               Onko neuvoston direktiivin 2006/112/EY 320 artiklan 1 kohtaan sisältyvä tavaraluettelo tyhjentävä?
            
         
               7)
            
            
               Onko direktiivin 2006/112/EY 320 artiklan 1 kohdan ensimmäistä alakohtaa ja 2 kohtaa tulkittava siten, että ne ovat esteenä kansalliselle säännökselle, jonka mukaan verovelvollisen jälleenmyyjän oikeus vähentää arvonlisävero, jonka se on suorittanut käytettyjen tavaroiden maahantuonnin yhteydessä, ostoihin sisältyvänä verona syntyy ja sitä käytetään sinä ajanjaksona, jona nämä tavarat luovutetaan myöhemmin sellaisen verollisen luovutuksen yhteydessä, johon verovelvollinen jälleenmyyjä soveltaa tavallista arvonlisäverojärjestelmää.
            
         
               8)
            
            
               Onko direktiivin 2006/112/EY 314 artiklan a–d alakohdalla ja 320 artiklan 1 kohdan ensimmäisellä alakohdalla ja 2 kohdalla välitön oikeusvaikutus ja voiko kansallinen tuomioistuin tukeutua niihin suoraan nyt käsiteltävänä olevan kaltaisessa asiassa?
            
         
      (1)  Yhteisestä arvonlisäverojärjestelmästä 28.11.2006 annettu neuvoston direktiivi 2006/112/ЕY (EUVL L 347, s. 1).